b'\n_START_ARTICLE_\nSlap Ubijavnik\n_START_PARAGRAPH_\nSlap Ubijavnik le\xc5\xbei nad naseljem Dobrova v ob\xc4\x8dini Kr\xc5\xa1ko tik pod cesto, ki pelje proti planinski ko\xc4\x8di na Bohorju, pri zaselku Beli peski na Dobrovskem potoku._NEWLINE_Bohor je geolo\xc5\xa1ko vzhodni podalj\xc5\xa1ek Posavskih gub z zelo pestro geolo\xc5\xa1ko sestavo in zapleteno zgradbo. Med zanimive geolo\xc5\xa1ke pojave sodijo tudi slapovi, ki povr\xc5\xa1insko preoblikujejo kamnito zemeljsko povr\xc5\xa1je. Vode po ju\xc5\xbenem pobo\xc4\x8dju Bohorja struge urezujejo skozi trden triasni dolomit, dolbejo v njem globoke soteske, ob zelo trdnih kamnitih pregradah pa ustvarjajo slapove in slapi\xc4\x8de._NEWLINE_Kamnina preko katere se v treh manj\xc5\xa1ih in enem ve\xc4\x8djem slapu prelivajo vode, je svetlo siv zrnat triasni dolomit. Nad 7 m visokim slapom Ubijavnik je tolmun, v katerega pada voda preko 2,5 m visokega slapi\xc5\xa1\xc4\x8da, nad njim pa je \xc5\xa1e nekaj brzic. V bli\xc5\xbeini slapa je na strmih bregovih vedno nekaj podrtih dreves, na desni strani pa je na manj\xc5\xa1em povirju vidno nastajanje lehnjaka.'